**Cuminicătură**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ferbinte-i noaptea cu fustiță scurtă,

Nici nu apuc să-ți descifrez misterul

Că-mi trec în goană fluturii prin burtă,

Nu-i poate dirija cantonierul

Chiar dacă-n miezul nopții o scânteie

Mă cheamă între sâni (precum o pară),

Sunt dulci și tari, mă-nnebunesc femeie

Când o să-i mușc, rău știu că n-o să-mi pară

Că fructele sunt bune cât sunt coapte

Și te îndemnă să le storci în gură,

Eu mă tot plâng că nu-mi ajunge-o noapte,

Să mi te dărui cuminicătură.

- Întunecată-i firea mea, iubite,

Poate-ai s-ajungi să mă-nțelegi vreodată,

În carnea mea sunt temple locuite

De zei păgâni, sub ia mea brodată

Cu raze de argint furate-n luna

Când teii-și spun poveștile sub stele

Doi sâni micuți își întăresc aluna

S-o spargi în dinți. Sub buclele rebele

Până la sânge buzele-mi sunt arse

De așteptări... O dulce cianură

Sărutul tău din verile întoarse

Mi-a fost blestem și cuminecătură.

Ioan Grigoraș Liliana Trif